Iуащхьэмахуэ щхьэкIэ Iэ яIэт
Болгарием и УниверситетыщIэм и егъэджакIуэ, а къэралым и президент Плевнелиев Росен и тэрмэш Наймушин Борис лэжьыгъэ IуэхукIэ мы зэманым Пятигорск дэт лингвистикэ университетым щыIэщ. Iуащхьэмахуэ куейм и пресс-IуэхущIапIэм и лэжьакIуэ Тарим Алисэ хъыбар къызэрыдигъэщIамкIэ, УФ-м зэрыщыIэну программэм къриубыдэу, абы Iуащхьэмахуэ лъапэ иджыблагъэ зыщиплъыхьащ икIи илъэгъуахэр гуимыхуж къыщыхъуащ.
— Кавказ щIыналъэм иджы япэ дыдэу сыкъэкIуауэ аращ, — жеIэ Наймушиным. — Iуащхьэмахуэ бгым и уардагъым, дахагъым гъэр сащIа хуэдэт. Iуащхьэмахуэ пащтыхьыгъуэ абрагъуэм и цIыху цIыкIуу зыкъысщыхъужырт, апхуэдизу абы и теплъэм ситхьэкъуати.
Европэм и бгы нэхъ лъагэ дыдэ Iуащхьэмахуэ «Урысей-10» мультимедийнэ проект-зэпеуэм зэрыхэтыр къищIа нэужь, Наймушиным зэхьэзэхуэм и сайтым Iэ щиIэтащ абы щхьэкIэ. Абы къызэрилъытэмкIэ, Iуащхьэмахуэ хуэфащэ дыдэщ УФ-р зэрыгушхуэ хъугъуэфIыгъуи 10-м хагъэхьэну.
Болгар тэрмэшым Iуащхьэмахуэ и сурэтыр Интернетым езым щиIэ напэкIуэцIым ирилъхьащ икIи и ныбжьэгъухэр, и хэкуэгъухэр къыхуриджащ абы щхьэкIэ Iэ яIэтыну.
ТАМБИЙ Линэ.
